مانيليه

مزيكة المانيليه (بالروماني:muzica de manele ) هى نوع من انواع المزيكا الشعبيه المشهوره فى بلاد البلقان و ظهرت اول ما ظهرت فى رومانيا بس بعدين انتشرت فى صربيا و بولجاريا و البانيا و مونتينيجرو(الجبل الاسود).بدات المزيكة فى التمانينات و اوئل التسعينات عن طريق ترجمة و تقليد المزيكة العربية و التركية و كانت بتتغتى فى احياء بوخارست الفقيرة و خصوصا بين مجتمعات الغجر و فى شارع فرينتار السيء السمعة و المشهور بتجار المخدرات و الدعارة. من اشهر و اول الفرق اللى حققت نجاح فرقة آزور( اللون السماوي) فى اواخر التمانينات.و شوية شوية ابتدت تنتشر فى حتت تانية فى رومانيا زي بانات و اولتينيا و حققت نجاحات مش متوقعة.النوع دا من المزيكة بيتتهم دايما بانه بينقل و بيقلد المزيكة و حصلت فضيحة كبيرة لما عملو اغنية (ليه بتكدبي عليا؟) اللى كسرت الدنيا و بعدين اتضح انها مجرد نقل مسطرة من اغنية (ماجاباس) اليونانية المشهورة بتاعة ديسبينا فاندي.

 الخصايص 
موسيقى المانيليه عبارة عن خليط من الموسيقى الشرقية( التركية و العربية) والموسيقى البالقانية و فيها تاثير قوي من موسيقى الغجر.

 مواضيع الاغاني 
اللى ما بيحبوش مزيكة المانيليه بيتهموها بأنها سطحية و كلماتها متكررة و بتدور حوالين الوسامة و الشطارة بتاعة المغني و عن البنات اللى بيقعو فى حبه. و كمان الفشخرة بالفلوس و حتى ساعات بالبلطجة.المغنيين بيعملو غلطات نحوية كتيرة و الحانهم بسيطة و متكررة.

 طريقة اللبس و الموضة 
مغنيين المانيليه رسمو لنفسيهم صورة معينة من الموضة و اللى بتبقى غالبا عبارة عن بناطيل ضيقة و قمصان مشجرة و جزم ليها بوز من قدام.الجيل بيستعملوه بشكل كبير فى تسريحا ت شعرهم و بيحطو بارفانات قوية و بيلبسو سلاسل دهب تقيلة.المرسيدس و البي ام دبليو هما اشهر عربيتين لازم مغنى المانيليه يكون عنده واحدة منهم على الاقل.

 راي الناس 
المانيليه مشهورة و منتشره بنجاح فى الاحياء الفقيرة فى رومانيا بس بتقابل نقد قاسي من المثقفين و المتعلمين اللى بيرفضو يسموها مزيكة و بيوصفوها بـ سودو-موزيكا يعني المزيكة الكدابة او المزيكة الفشنك.
القنوات التليفوينية و الراديو ما بتذيعش اغاني المانيليه بشكل كبير بس فيه قنوات متخصصة ما بتذيعش غيرها. فى ليلة راس السنة 2006 كل قنوات التليفزيون الروماني كانت بتذيع اغاني المانيليه و اللى بتعكس نجاحها و قدرتها على جذب المشاهدين على الرغم من الانكار الرسمي ليها و الهجوم الشديد عليها. فى 1 ديسمبر 2005 (يوم العيد الوطني بتاع رومانيا) اكبر قناة تليفزيون فى رومانيا (برو-تي-فى) اذاعت على الهوا عشر ريميكسات مختلفة للنشيد الوطني بتاع رومانيا. و احدة من الريميكسات دي كانت بطريقة المانيليه و دا عمل جدل كبير بين الرومانيين اللى اعتبروه اهانة للنشيد الوطني، بس فى نفس الوقت بين و ورى الناس النجاح الكبير و القبول اللى وصلت له مزيكة المانيليه.

 اشهر المغنيين 
 أدريان مينونيه
 مينودورا
 نيكولاي جوتسا
 فلورين سالام
 كاتالين ارابو
 لينكات برانيه 
مجموعة من الاغاني الرومانية مانيليه 

 سايت لتنزيل مزيكة المانيليه

مانيليه
مانيليه
تصنيف:فرق مزيكا غربيه